Mariah Carey
Mariah Carey, f. 27.3.1970, amerikansk popsanger. Hun debuterede i 1990 med albummet Mariah Carey, som omgående gav hende status af superstjerne. Karakteristisk for hendes sang er hendes klare stemme med en stor spændvidde. Mariah Carey blev 1990'ernes bedstsælgende kvindelige popstjerne, bl.a. med albummene Music Box (1993) og Daydream (1995). Fra slutningen af 1990'erne havde hun svært ved at leve op til tidligere tiders salgstal, og i 2002 blev hun fyret af sit pladeselskab. I 2005 fik Mariah Carey imidlertid et overraskende solidt comeback med albummet The Emancipation Of Mimi.
Mariah Carey har endvidere haft succes som skuespiller, bl.a. i filmene Tennessee (2008) og Precious (2009).

Officiel website
